 Nitori jibiti miliọnu rẹpẹtẹ ti wọn lu, ogoji ọdun ni tọkọ-tiyawo yii yoo lo lewọn : Ẹwọn ogoji ọdún nile-ẹjọ sọ tọkọ-tiyawo kan, Ẹbiesuwa Abayọmi Frederick ati iyawo iyawo ẹ, Tinuọla Idayat Oyeginlẹ, sí nitori iwa jibiti wọn.Onídàájọ Joyce Abdulmalik ti ile-ẹjọ gíga ijọba apapọ to wa ni Ring Road, nIbadan, lo gbe idajọ ọhún kalẹ lọjọ Aje, Mọnde, ọsẹ yii.Àjọ to n gbogun ti jibiti owo ati iwa magomago nilẹ yii, ìyẹn Economic and Ficial Crimes Commission, EFCC, ẹkun Ibadan, lo gbe wọn lọ sí kootu fún ẹsun jibiti owo nla, wọn ni wọn lu obinrin oniṣowo kan to n jẹ Dunni Ọlatẹru-Ọlagbẹgi ni jibiti owo to le ni mílíọnù mẹtalelaaadọta Naira N53,713,260.ALAROYE gbọ pe ọgbọn ẹtan lawọn tọkọ-tiyawo yii fi lu iya oniyaa ni jibiti, wọn lo nilo owo nla lati gba ẹmí ẹ là lọwọ iku ojiji ni, owo ọhùn lawọn yóò sì fi ra awọn eroja lati ré iku ojiji to n rọ dìrọdìrọ lori ẹ danu.Gẹgẹ bí Ọgbẹni Wilson Uwujaren ti i ṣe Alukoro ajọ EFCC se sọ ninu atẹjade to fi ṣọwọ sawọn oniroyin nIbadan, ninu oṣù karun-un ọdún 2013 lAbilekọ Dunni kọ pade awọn onijibiti naa ninu ọkọ tasin to wọ nigboro Ibadan.Ohun ti wọn fi wọle sí i lara lọrọ nipa owo dọlà rẹpẹtẹ kan ti wọn sọ pe ọkan ninu awọn gbé sí ẹyin buutu ọkọ naa, awọn sí nilo alagbara to le ba oògùn ara owo naa jẹ nitori owo ọhún kò tí ì ṣe é ná pẹlu bo ṣe jẹ pe awọn ẹmí òkùnkùn pọ ninu ẹ dọba.Eyi to mu aba wa ninu wọn pe oun ni agbara ti yóò mu awọn ẹmi okunkun kuro lara owo, naa lo ríran èké sí Abilékọ Dunni, pe iku n rọ dẹdẹ lori ẹ, bi ko ba sì fẹẹ ku, afi ko wa owo nla wa lati fi gbẹmí ẹ là.Ni gbogbo asiko yii, mílíọnù mẹsan-an lowo ti Dunni ni nileefowopamọ, gbogbo ẹ lo fi ranṣẹ sí Idayat ti i ṣe obinrin ninu àwọn onijibiti naa.Síbẹsíbẹ, wọn kò fi iya yii lọrun silẹ, afigba to ta gbogbo eyi to nilaari ninu awọn dukia ẹ, tó sì kó gbogbo owo to pa lori wọn fún àwọn onijibiti wọnyi. Ìyẹn ni gbogbo owo to padanu sọwọ wọn fi lè láàádọta mílíọnù Naira.Nigba ti ko sí dukia kankan fún ìyá oníṣòwò yii lójú ẹ ṣẹṣẹ waa la pe jibiti lọkọ atiyawo naa lù oun. N lo ba mu ẹjọ awọn abatẹnijẹ tọ àjọ EFCC nIbadan lọ.Ẹsun mẹrin ọtọọtọ lajọ EFCC fi kan wọn ni kootu. Kò sì sí èyí tí wọn mórí bọ ninu awọn esun naa láì jẹbi. Iṣiro ẹwọn ọdun mẹwaa nile-ẹjó fi ijiya ẹsun kọọkan ṣe. Ìyẹn lo ṣe jẹ pe sẹria ẹwọn ogoji 40 ọdún ladajọ da fún ẹni kọọkan wọn.Ìyẹn nikan kọ, ileetura kan to n jẹ Victoria East Park Hotel and Suit ni Fredrick fi owo jibiti ọhún kọ sigboro Ibadan, Onídàájọ Abdulmalik si ti pàṣẹ pé kí wọn lu ileetura ọhún ta ni gbanjo, ki wọn da owo to fọgbón jibiti gba lọwọ Abilékọ Dunni pada fún ùn. Eyi to ba ṣẹkù ninu ẹ, ki wọn san an sinu aṣunwọn ijọba apapọ orileede yii. 